Document ID: 31998R2091

31998R2091
L 266/36
JURNALUL OFÍCIAL AL UNIUNII EUROPENE
REGULAMENTUL (CE) NR. 2091/98 AL COMISIEI
din 30 septembrie 1998
privind segmentarea flotei de pescuit și a activităților de pescuit comunitare în cadrul programelor orientative multianuale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii (1), astfel cum a fost modificat prin Regulamentul (CE) nr. 1181/98 (2), în special articolul 13,
întrucât, în conformitate cu articolul 5 din Regulamentul (CE) nr. 3699/93 al Consiliului din 21 decembrie 1993 de stabilire a criteriilor și modalității de acordare a asistenței structurale comunitare în sectorul pescuitului și acvaculturii și privind prelucrarea și comercializarea produselor acestui sector (3), astfel cum a fost modificat ultima dată prin Regulamentul (CE) nr. 25/97 (4) al Consiliului, programele orientative multianuale pentru perioada 1997/2001 au fost adoptate prin Deciziile 98/119/CE - 98/131/CE (5) ale Comisiei; întrucât informațiile necesare pentru a urmări aceste programe trebuie să fie trimise Comisiei, inclusiv informațiile despre activitățile de pescuit ale fiecărei nave sau informațiile grupate pe segmente din flotă sau pe zonă de pescuit, după caz;
întrucât Regulamentul (CE) nr. 2090/98 (6) al Comisiei stabilește baza pentru comunicările de date către registrul comunitar al navelor de pescuit;
întrucât comunicarea datelor despre segmentarea flotei de pescuit și despre activitățile de pescuit pe zonă de pescuit trebuie să facă trimitere la datele conținute în registrul comunitar al navelor de pescuit;
întrucât măsurile prevăzute în prezentul regulament sunt în conformitate cu avizul Comitetului de gestionare a pescuitului și acvaculturii,
ADOPTĂ PREZENTUL REGULAMENT:
Articolul 1
Statul membru trebuie să comunice la registrul comunitar al navelor de pescuit, în conformitate cu prevederile Regulamentului (CE) nr. 2090/98, segmentul de care aparține orice navă care intră în flota de pescuit sau orice modificare a segmentului de care aparține o navă existentă.
Codurile segmentelor care se folosesc sunt prezentate în anexa I.
Navele respective sunt identificate prin numărul intern înregistrat în registrul comunitar al navelor de pescuit, conform anexei I la Regulamentul (CE) nr. 2090/98.
Articolul 2
Pentru fiecare segment pentru care un stat membru depune la Comisie un program de limitare a activităților de pescuit, după zona de pescuit, în conformitate cu articolul 6 din Decizia Consiliului 97/413/CE (7) sau după segment, pentru a compensa activitățile restante din programul orientativ multianual anterior, parțial prin reducerea activității, se adoptă următoarele proceduri:
-
statul membru sistematizează datele individuale privind activitățile de pescuit ale navelor în segmentul sau zona de pescuit respectivă;
-
prelucrarea acestor date cu un program informatic se efectuează de către statul membru;
-
transmiterea către Comisie a datelor individuale sau a datelor grupate după segment sau zonă de pescuit se efectuează anual până la 31 martie cel târziu pentru anul calendaristic precedent în conformitate cu tabelele A și B din anexa II la prezentul regulament.
Articolul 3
Pentru segmentele care utilizează echipament activ, care nu sunt acoperite de programele menționate la articolul 2, statele membre sistematizează și prelucrează datele minime prevăzute în anexa II, necesare pentru a constata dacă nivelul de activitate pentru acestea nu crește, sau, dacă crește, pentru a evalua creșterea. În acest scop, se aplică următoarele proceduri:
-
statul membru sistematizează și prelucrează datele minime prevăzute în anexa II permițând evoluția activității de pescuit pentru segmentele vizate care urmează să fie monitorizate. Detaliile privind metodele de eșantionare selectate pentru fiecare segment al flotei, împreună cu valorile parametrilor statistici care descriu precizia estimărilor activităților de pescuit se comunică la Comisie în momentul aplicării lor. Orice altă procedură care oferă rezultate de o precizie comparabilă este acceptabilă, cu condiția să fie aprobată de Comisie;
-
rezultatele se trimit la Comisie anual, până la 31 martie cel târziu pentru anul calendaristic precedent, în conformitate cu tabelul B din anexa II la prezentul regulament;
-
dacă un stat membru stabilește o creștere în activitatea pentru un anumit segment, acesta calculează efectul respectivei creșteri asupra activităților de pescuit pentru segmentul respectiv și informează Comisia cu privire la rezultate în conformitate cu articolul 2.
Articolul 4
Statele membre comunică Comisiei informațiile menționate în prezentul regulament prin transfer digital într-o rețea de telecomunicații în conformitate cu modalitatea și codurile prevăzute în anexele I și II. Comisia confirmă recepția mesajelor de îndată ce acestea au fost validate în baza de date.
Articolul 5
Corecțiile datelor eronate se trimit la Comisie în termen de 30 de zile de la data detectării erorii.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 1998.

Labels: 12
20
6